Rakkauden sanomaa ajavan yhteisön perustaja paljastui natsismin kannattajaksi

Entisen Lönnrot-opistoon kuuluu useita rakennuksia ja suuri puutarha. Taustalla näkyy Männistön mökki. Erja Hinkkanen

Erja Hinkkanen

Perusteilla olevalla Lönnrot-yhteisöllä on vahva kytkös kansallissosialismiin. Yhteisön johtaja Joni Töyrylä kuuluu Kansallinen vastarinta-liikkeeseen, joka on osa pohjoismaista uusnatsismia.

Töyrylä kiistää kuulumisensa liikkeeseen.

– Olen osallistunut mielenosoituksiin ja pitänyt muutaman puheen, mutta en kuulu liikkeeseen. En edes tiedä, miten siihen liitytään, hän sanoo.

Töyrylä on kirjoittanut vastarintaliikkeen sivuille blogikirjoituksen, jossa hän kertoo osallistumisestaan itsenäisyyspäivänä järjestettyyn Kohti vapautta -marssiin. Kirjoituksessa hän puhuu suomalaisesta ritarillisuudesta ja varoittaa feminismin ja muiden ”vierasperäisten” aatteiden vaaroista.

Suomalaissosialismia-nimisessä blogissaan Töyrylä vaatii muun muassa rajoja kiinni, suoraa demokratiaa ja isänmaan kunnioittamista. Hän myös korostaa ystävyyttä ja rakkautta ja ehdottaa rakkauden temppeleitä. ” Rakkauden temppeleissä suomalaisista peräkammarin pojista tehdään maailman parhaita rakastajia”, hän kirjoittaa.

Kaikki tämä saa ihmettelemään, millaista yhteisöä Töyrylä oikein on puuhaamassa Sammattiin.

– Sellaista yhteisöä, jossa ihmiset ovat kiinnostuneita omasta henkisestä kehityksestään, Töyrylä sanoo.

Saako yhteisöön liittyä maahanmuuttaja?

– Voi heitä muutama olla, Töyrylä sanoo hetken mietittyään, mutta painottaa, että koska tarkoituksena on ”kaivaa suomalaisten solumuistista vanhaa meditatiivista elämäntapaa” on asukkaiden ensisijaisesti oltava etnisesti suomalaisia.

Eikö tämä näkemys ole rasismia?

– Ei minun mielestäni. Rasismia on rotuoppia, tässä ei ole siitä kyse.

Entä saako seksuaalivähemmistöön kuuluvat liittyä yhteisöön?

– Minulla ei ole mitään sinänsä homoseksuaaleja vastaan, mutta kyllä tässä pyritään keskittymään miehen ja naisen, Töyrylä aloittaa, mutta lisää sitten, että ”yhteisö on ensisijaisesti tarkoitettu tavallisille heteroseksuaaleille.”

Tavoitteena Töyrylän mukaan on saada yhteisöön noin kolmekymmentä jäsentä.

Työtehoseuran kiinteistöpäällikkö Veli-Matti Tanille Töyrylän kytkös Kansalliseen vastarinta-liikkeeseen tulee yllätyksenä.

– Jos tämmöisiä asioita tulee esiin, mietitään sopimusta hyvin tarkkaan, hän sanoo.

Tani kertoo, että yhteisö on toimittanut Työtehoseuralle toimintasuunnitelman ja säännöt ja että niiden perusteella on pyydetty lisätietoja.

– Meillä on tässä erätauko, Tani sanoo.

Hän painottaa, että vuokrasopimus solmitaan rekisteröidyn yhdistyksen kanssa.

– Sellaista ei ole vielä perustettu, hän sanoo.

Alustavasti yhteisön kanssa on sovittu yhden soluasunnon, yhteisen tilan ja kellarin vuokrauksesta.

Opiston tilat ovat myynnissä. Osa tiloista on vuokrattu hoivakodille ja osa asunnoista yksityisille. Navettaa vuokrataan edelleen erilaisiin tapahtumiin ja juhliin.

Töyrylän tausta oli yllätys myös naiselle, joka ryhtyi perustamaan Lönnrot-yhteisöä.

– Tarkoituksena oli perustaa kaikille avoin yhteisö, mutta koska kiinnostuneita ei oikein ollut, olin luopumassa ideasta, nainen kertoo.

Hän ei tässä yhteydessä haluaa nimeään mainittavan.

Ideana hänellä oli, että kaikki asuisivat omassa asunnossaan, mutta tekisivät jotain myös yhdessä, kuten esimerkiksi huolehtisivat alueesta.

Nainen sai karjalohjalaisen Elontulen-yhteisön kautta vinkin ahkerasta ja luotettavasta työntekijästä, joka etsii itselleen yhteisön.

Nainen tapasi Töyrylän ja sai tästä hyvän kuvan.

– Olin kiitollinen kaikesta avusta, mitä sain, hän kertoo.

Töyrylän taustoista nainen kuuli ulkopuolisilta.

– Yhtään en osannut aavistaa tällaista, hän sanoo.

Töyrylän taustojen paljastumisen jälkeen hän ei halua olla mukana yhteisön toiminnassa.

Lönnrot-yhteisö Perusteilla oleva yhteisö Työtehoseuran entiseen oppilaitokseen Sammatissa. Rakennukset jäivät tyhjilleen, kun oppilaitos lakkautettiin pari vuotta sitten. Työtehoseura on myymässä kiinteistöjä. Lönnrot-yhteisön johtaja Joni Töyrylä on asunut aiemmin useassa yhteisössä, muun muassa karjalohjalaisessa Elotulessa ja Keuruun Ekokylässä. Lönnrot-yhteisö kertoo olevansa ”suomalainen, ystävyyteen ja rakkaudellisuuteen suuntautunut yhteisö” Sääntöjen mukaan yhteisön päätösvalta on viimekädessä Joni Töyrylällä.